钦定古今图书集成/明伦汇编/官常典/第639卷
## 钦定古今图书集成/明伦汇编/官常典/第639卷

| 钦定古今图书集成 明伦汇编 第六百三十九卷 |

| |

钦定古今图书集成明伦汇编官常典

第六百三十九卷目录

州牧部纪事一

官常典第六百三十九卷

《书经舜典》：“既月乃日，觐四岳群牧，班瑞于群后。”〈蔡传〉“群
牧”，九州之牧伯也。群后，即侯牧也。

《周礼天官》：大宰之职，“乃施典于邦国，而建其牧。”〈订义〉郑
康成曰：“以侯伯有功德者加命作州长，谓之牧，所谓
八命作牧者。”

《春官·宗伯》：“八命作牧，九命作伯。”〈订义〉郑锷曰：七命之侯
伯有功德者，加以八命，则为诸侯之长，谓之牧，《大宰》
所谓建其牧’是也。商谓之伯，虞、夏与周则谓之牧，故
《曲礼》曰：‘九州之长，入天子之国曰牧’。陆氏曰：‘《书》与《周
礼》‘伯常称牧’，盖自内言之则屈于二伯，故称牧。《大宗
伯》‘八命作牧’，《曲礼》‘九州之长，入天子之国曰牧’是也。
自外言之则伸于诸侯，故称伯，《王制》所谓“方伯之国”
是也。

《秋官》“掌交谕九牧之维。”〈订义〉郑康成曰：“九牧，九州之牧。”
郑锷曰：“谕以九牧之维，使依九州之牧以相亲比，而
为国之维也。”

《汉书王尊传》：“尊迁益州刺史。先是，琅琊王阳为益州
刺史，行部至邛郲九折阪，叹曰：‘奉先人遗体，奈何数
乘此险’！后以病去。及尊为刺史，至其阪，问吏曰：‘此非
王阳所畏道邪’？吏对曰：‘是’。尊叱其驭曰：‘驱之。王阳为
孝子，王尊为忠臣。尊居部二岁，怀来徼外，蛮夷归附’。”
《隽不疑传》：“不疑为青州刺史，齐孝王孙刘泽交结郡”
国豪桀谋反，欲先杀青州刺史。不疑发觉收捕，皆伏
其辜。擢为京兆尹，赐钱百万。

《黄霸传》：“霸为扬州刺史三岁，宣帝下诏曰：‘制诏御史，
其以贤良高第扬州刺史霸为颍川太守，秩比二千
石，居官赐车盖特高一丈，别驾主簿车，缇油屏泥于
轼前，以章有德’。”

《王褒传》：“宣帝时，益州刺史王襄欲宣风化于众庶，闻
王褒有俊材，请与相见，使褒作《中和乐职》《宣布诗》，选
好事者令依鹿鸣之声习而歌之。褒既为刺史作颂，
又作其传。益州刺史因奏褒有轶材，上迺征褒，既至，
诏褒为《圣主得贤臣颂》。”

《何武传》：武迁扬州刺史，所举奏二千石长吏，必先露
章，服罪者为亏除免之而已。不服，极法奏之，抵罪或
至死。九江太守戴圣，礼经号“小戴者也，行治多不法，
前刺史以其大儒，优容之。及武为刺史，行部录囚徒，
有所举以属郡。圣曰：‘后进生何知，迺欲乱人治，皆无
所决。武使从事廉得其罪，圣惧自免。后为博士，毁武’”
于朝廷。武闻之，终不扬其恶。而圣子宾客为群盗得，
系庐江，圣自以子必死，武平心决之，卒得不死。自是
后圣惭服。武每奏事至京师，圣未尝不造门谢恩。武
为刺史、二千石有罪，应时举奏，其馀贤与不肖，敬之
如一。是以郡国各重其守相，州中清平，行部必先即
学宫见诸生，试其诵论，问以得失，然后入传舍，出记
问垦田顷亩，五谷美恶，已，迺见二千石，以为常。初，武
为郡吏时，事太守何寿，寿知武有宰相器，以其同姓，
故厚之。后寿为大司农，其兄子为庐江长史。时武奏
事在邸，寿兄子适在长安，寿为具召武弟显及故人
杨覆众等，酒酣，见其兄子曰：“此子扬州长史，材能驽
下，未尝省见。”显等甚惭，退以谓武。武曰：“刺史古之方
伯，上所委任，一州表率也，职在进善退恶。吏治行有
茂异，民有隐逸，迺当召见，不可有所私问。”显覆众强
之，不得已召见，赐卮酒。岁中，庐江太守举之，其守法
见惮如此。为刺史五岁，入为丞相司直。

《朱博传》：“博迁冀州刺史，博本武吏，不更文法，及为刺
史行部，吏民数百人遮道自言官寺尽满。从事白请
且留此县，录见诸自言者，事毕迺发，欲以观试博。博
心知之，告外趣驾。既白驾办，博出就车，见自言者，使
从事明敕告吏民欲言县丞尉者，刺史不察，黄绶各
自诣郡。欲言二千石墨绶长吏者，使者行部，还诣治”
所，其民为吏所冤，及言盗贼辞讼事，各使属其部从
事。博驻车决遣，四五百人，皆罢去如神。吏民大惊，不
意博应事变迺至于此。后博徐问果老从事，教民聚
会，博杀此吏，州郡畏博威严。

《后汉书朱浮传》：“旧制，州牧奏二千石长吏不任位者，
事皆先下三公，三公遣掾史案验，然后黜退。帝时用
明察，不复任委三府，而权归刺举之吏。浮复上疏曰：
‘陛下清明履约，率礼无违。自宗室诸王、外家后亲，皆
奉遵绳墨，无党埶之名，至或乘牛车，齐于编人，斯固法令整齐，下无作威者也。求之于事，宜以和平，而灾
异犹见者，夫岂徒然？天道信诚，不可不察’。”窃见陛下
疾往者上威不行，下专国命，即位以来，不用旧典，信
刺举之官，黜鼎辅之任，至于有所劾奏，便加免退，覆
案不关三府，罪谴不蒙澄察。陛下以使者为腹心，而
使者以从事为耳目，是为《尚书》之平，决于百石之吏。
故群下苛刻，各自为能，兼以私情，容长憎爱。在职皆
竞张空虚，以要时利。故有罪者心不厌服，无咎者坐
被空文，不可经盛衰贻后王也。夫事积久则吏自重，
吏安则人自静。《传》曰：“五年再闰，天道乃备。”夫以天地
之灵，犹五载以成其化，况人道哉！臣浮愚戆，不胜惓
惓。愿陛下留心千里之任，省察偏言之奏。

《王望传》：“望为青州刺史，时州郡灾旱，百姓穷荒，望行
部，道见饥者裸行，草食五百馀人，愍然哀之，因以便
宜出所在布粟，给其廪粮，为作褐衣。事毕上言。帝以
望不先表，请章示百官，详议其罪。时公卿皆以为望
之专命，法有常条。锺离意独曰：昔华元子反楚，宋之
良臣，不禀君命，擅平二国，《春秋》之义，以为美谈。今望
怀义忘罪，当仁不让。若绳之以法，忽其本情，将乖圣
朝爱育之意。”帝嘉意，议赦而不罪。

谢承《后汉书》，谢夷吾雅任明远，能决断罪疑。行部始
到南阳县，遇章帝巡狩，驾幸鲁阳，有诏敕荆州刺史
入传录见囚徒，诫长吏“勿废旧仪，朕将览焉。”上临西
厢南面，夷吾处东厢，分帷隔中央。夷吾所决，正一县
三百馀事，事与上合。而朝廷叹息曰：“诸州刺史尽如
此者，朕不忧天下。”尝以励群臣。

《后汉书郅恽传》：“恽子寿为冀州刺史。时冀部属郡多
封诸王，宾客放纵，类不检节，寿案察之，无所容贷，乃
使部从事专任王国。又徙督邮，舍王宫外，动静失得，
即时骑驿上奏王罪，及劾傅相，于是藩国畏惧，并为
遵节。视事三年，冀土肃清。”

《王涣传》：“涣为兖州刺史，绳正部郡，风威大行。”

《左雄传》：“雄安帝时为冀州刺史，部多豪族，好请托，雄
尝闭门不与交通。奏案贪猾，二千石无所回忌。”
《王龚传》：“龚为青州刺史，劾奏贪浊二千石数人，安帝
嘉之，征拜尚书。”

《种暠传》：“暠为益州刺史，素慷慨，好立功立事。在职三
年，宣恩远夷，开晓殊俗，岷山杂落皆怀服汉德。其白
狼、槃木、唐菆、邛、僰诸国，自前刺史朱辅卒后遂绝，暠
至，乃复举种向化。时永昌太守冶铸黄金为文蛇，以
献梁冀，暠纠发逮捕，驰传上言。”

《杨震传》：“震子秉，出为豫荆、徐兖四州刺史，迁任城相。
自为刺史二千石，计日受奉，馀禄不入私门。故吏赍
钱百万遗之，闭门不受，以廉洁称。”

《李膺传》：“膺迁青州刺史，守令畏威明，多望风弃官。”
《刘虞传》：“虞迁幽州刺史，前中山相张纯与乌桓连盟
攻蓟，又使乌桓峭王等攻破清河、平原。虞到蓟，罢省
屯兵，务广恩信，遣使告峭王等，以朝恩宽弘，开许善
路。又设赏购纯，纯走出塞，馀皆降散。纯为其客王政
所杀，送首诣虞。灵帝遣使者就拜太尉，封容丘侯。”
《黄琬传》：“琬为豫州牧时，寇贼陆梁，州境雕残，琬讨击
平之，威声大震，政绩为天下，表封关内侯。”

《皇甫嵩传》：嵩领冀州牧，奏请一年田租，以赡饥民，帝
从之。民歌曰：“天下大乱兮市为墟，母不保子兮妻失
夫，赖得皇甫兮复安居。”

《蜀志刘焉传》：“焉睹灵帝政治衰缺，王室多故，乃建议
言刺史、太守货赂为官，割剥百姓，以致离叛，可选清
名重臣以为牧伯，镇安方夏。焉内求交阯牧，欲避世
难，议未即行，侍中广汉董扶私谓焉曰：‘京师将乱，益
州分野有天子气’。焉闻扶言，意更在益州。会益州刺
史郤俭赋敛烦扰，谣言远闻，而并州杀刺史张益，梁”
《州杀刺史耿鄙焉》，谋得施，出为监军使者，领益州牧，
封阳城侯，当收俭治罪。

《后汉书徐璆传》：“璆迁荆州刺史，时董太后姊子张忠
为南阳太守，因势放滥，臧罪数亿，璆临当之。部太后
遣中常侍以忠属璆，璆对曰：‘臣身为国，不敢闻命’。太
后怒，遽征忠为司隶校尉，以相威临。璆到州，举奏忠
臧馀一亿，使冠军县上簿，诣大司农，以彰暴其事。又
奏五郡太守及属县有臧污者，悉征案罪，威风大行。”
《陶谦传》：“谦为徐州刺史时，董卓虽诛，而李傕、郭汜作
乱关中。是时四方断绝，谦遣使间行奉贡西京。诏迁
为徐州牧，加安东将军，封溧阳侯。”

《册府元龟》：“臧旻为扬州刺史，时会稽妖贼许昭起兵
句章，自称大将军，立其父生为越王，攻破城邑，众以
万数。旻率丹阳太守陈寅击昭，破之。昭遂复更屯结，
大为人患。旻等进兵，连战三年，破平之，获昭父子，斩
首数千级。”

《魏志臧洪传》：“洪领青州以抚其众，在州二年，群盗奔
走，绍叹其能。”

《王凌传》：“凌为兖州刺史，转在青州。时海滨丧乱之后，
法度未整，凌布政施教，赏善罚恶，甚有纲纪，百姓称之，不容于口。徙为扬豫州刺史，咸得军民之欢心。始
至豫州，旌先贤之后，求未显之士，各有条教，意义甚
美。”

《夏侯尚传》：“尚为荆州牧。荆州荒残，外接蛮夷，而与吴
阻汉水为境，旧民多居江南，尚自上庸通道，西行七
百馀里，山民蛮夷多服从者。五六年间，降附数千家。”
《崔林传》：“林为幽州刺史，北中郎将吴质统河北军事，
涿郡太守王雄谓林别驾曰：吴中郎将，上所亲重，国
之贵臣也。杖节统事州郡，莫不奉笺致敬，而崔使君
初不与相闻，若以边塞不修斩卿，使君宁能护卿邪？”
别驾具以白林，林曰：“刺史视去此州如脱屣，宁当相
累邪？此州与边寇接，宜镇之以静，扰之则动其逆心，
为国家生北顾忧，以此为寄。”在官一期，寇窃寝息，犹
以不事上司，左迁河间太守，清论多为林怨也。
《郭淮传》：淮为雍州刺史，安定羌大帅辟蹄反，讨破降
之。每羌胡来降，淮辄先使人推问其亲理，男女多少，
年岁长幼，及见一二，知其款曲，讯问周至，咸称神明。
《胡质传》：“质迁荆州刺史，加振威将军，赐爵关内侯。吴
大将朱然围樊城，质轻军赴之。议者皆以为贼盛不
可逼。质曰：‘樊城卑下兵少，故当进军为之外援，不然
危矣’。遂勒兵临围，城中乃安。”

《册府元龟》：王思领豫州刺史，思与薛悌、郤嘉俱从征
起，官位略等。三人中悌差挟儒术，所在名为闲省。嘉
与思事行相似。文帝诏曰：“薛悌，驳吏，王思、郤嘉纯吏
也，各赐关内侯，以报其勤。”

《魏文帝集》：文帝褒田豫诏云：“昔魏绛开怀以纳戎赂，
今卿举袖以受狄金，朕甚嘉焉。”按《魏略》：豫为邠州刺
史，鲜卑素利等感怀，密遗金三十斤，豫张袖受之，胡
去，悉皆付外。诏褒之。

《魏志王基传》：“基为荆州刺史，加扬烈将军，随征南王
昶击吴，基别袭步协于夷陵，协闭门自守，基示以攻
形，而实分兵取雄父邸阁，收米三十馀万觓，掳安北
将军谭正，纳降数千口。于是移其降民置夷陵县，赐
爵关内侯。基又表城上，昶徙江夏治之，以偪夏口。由
是贼不敢轻越江，明制度，整军农，兼修学校，南方称”
之。

《徐邈传》：“邈为凉州刺史，河右少雨，常苦乏谷。邈上修
武威酒泉盐池，以收边谷。又广开水田，募贫民佃之，
家家丰足，仓库盈溢，乃支度州界军用之馀，以市金
帛犬马，通供中国之费，以渐收敛民间私仗，藏之府
库。然后率以仁义，立学明训，禁厚葬，断淫祀，进善黜
恶，风化大行，百姓归心焉。西域流通，羌戎入贡，皆邈”
勋也。

《陈泰传》：“泰正始中徙游击将军，为并州刺史，怀柔夷
民，甚有威惠。京邑贵人多寄宝货，因泰求市奴婢，泰
皆挂之于壁，不发其封。及征为尚书，悉以还之。”
《吴志步骘传》：“骘徙交州刺史，时益州大姓雍闿等杀
蜀所署太守正昂，与士燮相闻，求欲内附。骘因承制
遣使宣恩抚纳，由是见知，拜平戎将军，封广信侯。”
《吕岱传》：“岱为交州刺史，时交阯太守士燮卒，权以燮
子徽为安远将军，领九真太守。徽不承命，举兵戍海
口。岱于是上疏请讨徽罪，督兵三千人，晨夜浮海。或
谓岱曰：‘徽藉累世之恩，为一州所附，未易轻也’。岱曰：
徽虽怀逆计，未虞吾之卒至。若我潜军轻举，掩其无
备，破之必也。稽留不速，使得生心，婴城固守，七郡百
蛮，云合响应，虽有智者，谁能图之！”遂行过合浦。徽闻
岱至，果大震怖，不知所出，即率兄弟六人肉袒迎岱，
岱皆斩送其首。

《晋书王祥传》：“祥为徐州刺史，吕虔檄为别驾。时寇盗
充斥，祥率励兵士，频讨破之。州界清静，政化大行。时
人歌之曰：‘海沂之康，实赖王祥。邦国不空，别驾之功’。”
《羊祜传》：“祜为荆州刺史及薨，襄阳百姓于岘山祜平
生游憩之所，建碑立庙，岁时飨祭焉。望其碑者，莫不
流涕，杜预因名为堕泪碑。”

《王濬传》：濬转广汉太守，夜梦悬三刀于卧屋梁上，须
臾又益一刀。濬惊觉，意甚恶之，主簿李毅再拜贺曰：
“三刀为州字，又益一者，明府其临益州乎。”及贼张弘
杀益州刺史皇甫晏，果迁濬为益州刺史。濬设方略，
悉诛弘等，以勋封关内侯，怀辑殊俗，待以威信，蛮夷
徼外多来归降。

《王沉传》：“沉为豫州刺史，深寻善政。案贾逵已来法制
禁令，诸所施行，择善者而从之。”

《郤诜传》：“诜累迁雍州刺史，在任威严明断，甚得四方
声誉。”

《刘弘传》：“弘为荆州刺史，都督荆州诸军事。时荆部守
宰多阙，弘请补选。帝从之。弘乃叙功铨德，随材补授，
甚为论者所称。以牙门皮初补襄阳太守，朝廷以初
虽有功，襄阳又是名郡，名器宜慎不可授。初乃以前
东平太守夏侯陟为襄阳太守。陟，弘之婿也。弘下教
曰：‘夫统天下者，宜与天下同心；化一国者，宜与一国
为任。若必姻亲，然后可用，则荆州十郡，安得十女婿然后为政哉’！”乃表陟姻亲，旧制不得相监，皮初之勋，
宜见酬报。诏听之。于时流人在荆州，十馀万户，羇旅
贫乏，多为盗贼。弘乃给其田种粮食，擢其贤才，随资
叙用。每有兴废，手书守相，丁宁款密，所以人皆感悦，
争赴之，咸曰：“得刘公一纸书，贤于十《部从事》。”

《华轶传》：轶，永嘉中历振威将军、江州刺史。虽逢丧乱，
每崇典礼，置儒林祭酒，以弘道训，乃下教曰：“今大义
颓替，礼典无宗，朝廷滞议，莫能攸正，常以慨然，宜特
立此官，以弘其事。”军谘祭酒杜夷，栖情元远，确然绝
俗，才学精博，道行优备，其以为儒林祭酒。轶在州甚
有威惠，州之豪士，接以友道，得江表之欢心，流亡之
士，赴之如归。

《陶侃传》：“侃为荆州刺史，诸参佐或以谈戏废事者，乃
命取其酒器蒱博之具，悉投之于江，吏将则加鞭扑，
曰：樗蒱者，牧猪奴戏耳。老庄浮华，非先王之法言不
可行也。君子当正其衣冠，摄其威仪，何有乱头养望，
自谓宏达邪？有奉馈者，皆问其所繇，若力作所致，虽
微必喜，慰赐参倍。若非理得之，则切厉诃辱，还其所”
馈。尝出游，见人持一把未熟稻，侃问：“用此何为？”人云：
“行道所见，聊取之耳。”侃大怒曰：“汝既不佃，而戏贼人
稻！”执而鞭之。是以百姓勤于农殖，家给人足。

《殷仲堪传》：“仲堪为荆州刺史，以异姓相养，礼律所不
许。子孙继亲族无后者，唯令主其蒸尝，不听别籍以
避役也。佐吏咸服之。”

《吴隐之传》：“隐之为左卫将军，披絮勤苦，同于贫庶。广
州包带山海，珍异所出，一箧之宝，可资数世。然多瘴
疫，人情惮焉。惟贫窭不能自立者，求补长史，故前后
刺史皆多黩货。朝廷欲革岭南之弊，隆安中，以隐之
为龙骧将军广州刺史、假节，领平越中郎将。未至州
二十里，地名石门，有水曰贪泉，饮者怀无厌之欲。隐”
之既至，语其亲人曰：“不见可欲，使心不乱，越岭丧清，
吾知之矣。”乃至泉所，酌而饮之，因赋诗曰：“古人云此
水，一歃怀千金。试使夷、齐饮，终当不易心。”及在州，清
操逾厉，常食不过菜及干鱼而已。帷帐器服，皆付外
库，时人颇谓其矫，然亦始终不易。帐下人进鱼，每剔
去骨存肉，隐之觉其用意，罚而黜焉。

《魏咏之传》：“咏之为豫州刺史。桓歆寇历阳，咏之率众
击走之。义熙初，转荆州刺史，持节都督六州，领南蛮
校尉。咏之初在布衣，不以贫贱为耻。及居显位，亦不
以富贵骄人。始为仲堪之客，未几，竟践其位，论者称
之。”

《宋书刘怀慎传》：“怀慎为徐州刺史，为政严猛，境内震
肃。亡命王灵秀为寇，讨平之。”

《册府元龟》：王弘为江州刺史时彭泽令陶潜弃官闲
居，弘甚钦迟之，后自造焉。潜称疾不见，既而语人云：
“我性不狎世，因疾守闲，幸非洁志慕声，岂敢以王公
纡轸为荣邪？”夫缪以不贤，此刘公干所以招谤君子，
其罪不细也。弘每令人候之，密知当往庐山，乃遣其
故人庞通之等赍酒先于半道要之。潜既遇酒，便引
酌野亭，欣然忘进。弘乃出与相闻，遂欢宴穷日。潜无
履，弘顾左右为之造履。左右请履度，潜便于坐申脚
令度焉。弘要之还州，问其所乘，答云：“素有脚疾，向乘
篮舆，亦足自反。”乃令一门生二儿共轝之。至州而言
笑赏适，不觉有羡于华轩也。弘后欲见，辄于林泽间
候之。至于酒米乏绝，亦时相赡。

《宋书杜慧度传》：“慧度为交州刺史，布衣蔬食，俭约质
素，能弹琴，颇好庄老，禁断淫祀，崇修学校。岁荒民饥，
则以私禄赈给，为政纤密，有如治家。繇是威惠沾洽，
奸盗不起，乃至城不夜闭，道不拾遗。”

《张茂度传》：“茂度为广州刺史，绥静百越，岭外安之。”
《萧思话传》：“思话为青州刺史，有亡命司马朗之、元之
可之兄弟，聚党于东莞，发于县，谋为寇乱。思话遣北
海太守萧汪之讨斩之，馀党悉平。”

《刘道产传》：“道产为西戎校尉，梁南秦二州刺史。在州
有惠化，关中流民前后出汉川，归之者甚多。元嘉六
年，道产表置陇西、宋康二郡以领之。”

《陆徽传》：“元嘉二十三年，遣徽为持节益宁二州诸军
事，宁朔将军，益州刺史。隐恤有方，威惠兼著，寇盗静
息，民物殷阜，蜀土安悦，至今称之。”

《刘秀之传》：“秀之，元嘉二十五年，除梁南秦二州刺史。
时汉川饥俭，境内骚然，秀之善于为政，躬自俭约。先
是，汉川悉以绢为货，秀之限令用钱，百姓至今受其
利。迁益州刺史，折留俸禄二百八十万，付梁州镇库，
此外萧然。”

《吉翰传》：“翰为益州刺史，著美绩，甚得方伯之体，论者
称之。又假节监徐兖二州豫州之梁郡诸军事，徐州
刺史。时有死罪囚，典签意欲活之，因翰入关斋呈其
事。翰省讫，语今且去，明可便呈。”明旦，典签不敢复入，
呼之乃来，取昨所呈事视讫，谓之曰：“卿意当欲宥此
囚死命，昨于斋坐见其事，亦有心活之。但此囚罪重，
不可全贷，既欲加恩，卿便当代任其罪。”因命左右收典签付狱杀之。原此囚生命，其刑政如此，其下畏服，
莫敢犯禁。

《杜骥传》：“骥为青、冀二州刺史，在任八年，惠化著于齐
土。”

《申恬传》：“恬为青州刺史，加督冀州。齐地连岁兴兵，百
姓雕弊。恬初防卫边境，劝课农桑，二三年间，遂皆优
实。性清约，频处州郡，妻子不免饥寒。世以此称之。死
之日，家无馀财。”

《朱修之传》：“修之，孝武初为宁蛮校尉、雍州刺史。在政
宽简，士众悦附。修之治身清约，凡所赠贶，一无所受，
唯以抚纳群蛮为务。征为左民尚书，去镇秋毫不犯。
计在州然油及牛马谷草，以私钱十六万偿之。”
《南齐书·王僧虔传》：“僧虔为湘州刺史，所任以宽惠著
称。巴峡流民多在湘土，僧虔表割益阳、罗湘西三县
缘江”民立《湘阴县》，从之。

《王琨传》：琨出为广州刺史，南土沃实，在任者常致巨
富。世云：广州刺史但经城门一过，便得三千万也。琨
无所取纳，表献禄俸之半。州镇旧有鼓吹，又启输还。
及罢任，孝武知其清，问还资多少。琨曰：“臣买宅百三
十万，馀物称之。”帝悦其对。

《豫章王嶷传》：“嶷为荆州刺史，时太祖辅政，务在约省，
停府州仪迎物。初，沈攸之欲聚众，开民相告，士庶坐
执役者甚众。嶷至镇，一日遣三千馀人，见囚五岁刑
以下不连台者，皆原遣。以市税重滥，更定格以税还
民。禁诸市调及苗籍，二千石官长不得与人为市，诸
曹听分番假。百姓甚悦。”

《安陆王缅传》：“缅为雍州刺史，留心辞讼，亲自隐恤，劫
抄度口，皆赦遣，许以自新，再犯乃加诛，为百姓所畏
爱。”

《陈显达传》：显达为益州刺史，世祖即位，进号镇西。益
部山险，多不宾服，大度村獠，前后刺史不能制，显达
遣使责其租赕。獠帅曰：“两眼刺史，尚不敢调我。”遂杀
其使。显达分部将吏，声将出猎，夜往袭之，男女无少
长皆斩之。自此山夷震服。

《戴僧静传》：“僧静为北徐州刺史，买牛给贫民，令耕种，
甚得荒情。”

《刘悛传》：“悛为司州刺史，于州治下立学校，得古礼器
铜罍、铜甑豳山铜罍樽、铜豆锺各二口，献之。”

《梁书刘季连传》：“季连为益州刺史。永元二年，巴西人
雍道晞率群贼万馀逼巴西，去郡数里，道晞称镇西
将军，号建义。巴西太守鲁休烈与涪令李膺婴城自
守，季连遣中兵参军李奉伯率众五千救之。奉伯至，
与郡兵破，擒道晞，斩之涪市。”

《杨公则传》：“公则，和帝即位，授为湘州刺史。天监元年，
州寇累年，民多流散，公则轻刑薄敛，顷之，户口克复。
为政虽无威严，然励己廉慎，为吏民所悦。”

《鄱阳忠烈王恢传》：“恢天监十三年，迁镇西将军，益州
刺史，便道之镇。成都去新城五百里，陆路往来，悉订
私马，百姓患焉，累政不能改。恢乃市马千匹，以付所
订之家，资其骑乘，有用则以次发之，民人赖焉。”
《夏侯详传》：“详为湘州刺史，善吏事，在州四载，为百姓
所称。州城南临水，有峻峰，旧老相传云：刺史登此山
辄被”代，因是历政莫敢至。详于其地起台榭，延僚属，
以表损挹之志。

《桂阳嗣王象传》：“象为湘州刺史。湘州旧多虎暴，及象
在任，为之静息，故老咸称德政所感。”

《王茂传》：“茂为江州刺史，时九江新罹军寇，民思反业，
茂务农省役，百姓安之。”

《萧景传》：景天监十三年，知十州损益事。十七年，以安
右将军监扬州，符教严整。有田舍老姥，尝诉得符，还
至县，县吏未即发，姥语曰：“萧监州符火。”“汝手何敢
留之。”其为人所畏敬如此。

《夏侯亶传》：“亶普通七年，为豫州、南豫二州刺史。寿春
久离兵荒，百姓多流散，亶轻刑薄赋，务农省役，顷之，
户口克复。”

《陈庆之传》：“庆之为北兖州刺史，会有妖贼沙门僧强
自称为帝，土豪蔡伯龙起兵应之。僧强颇知幻术，更
相扇惑，众至三万，攻陷北徐州，济阴太守杨起文弃
城走，锺离太守单希宝见害，使庆之讨焉。庆之受命
而行，曾未浃辰，斩伯龙僧强，传其首。”

《庐陵威王绩传》：“绩中大通三年为雍州刺史，多聚马
仗，蓄养骁雄，金帛内盈，仓廪外实。”

《夏侯夔传》：大通六年，夔为豫州刺史。豫州积岁寇戎，
人颇失业，夔乃帅军人于苍陵立堰，溉田千馀顷，岁
收谷百馀万石，以充储备，兼赡贫人，境内赖之。夔兄
亶先经此任，至是夔又居焉。兄弟并有恩惠于乡里，
百姓歌之曰：“我之有州，频仍夏侯。前兄后弟，布政优
优。在州七年，甚有声绩，远近多附之。”

《裴邃传》：邃为北梁秦二州刺史，开创屯田数千顷，仓
廪盈实，省息边运，民吏获安。乃相率饷绢千馀匹，邃
从容曰：“汝等不应尔，吾又不可逆纳。”其绢二匹而已《兰钦传》：钦为衡州刺史，有惠政，吏民诣阙，请立碑颂
德，诏许焉。

《王神念传》：“神念为青冀二州刺史，性刚正，所更州郡，
必禁止淫祠。时青冀州东北有石鹿山，临海，先有神
庙，妖巫欺惑百姓，远近祈祷，糜费极多。及神念至，便
令毁撤，风俗遂改。”

《孔休源传》：“休源为南郡太守，行州府事，甚有治绩，平
心决断，请托不行，高祖深嘉之。”

《陈书欧阳𬱟传》：𬱟为东衡州刺史。侯景平，元帝遍问
朝宰：“今天下始定，极须良才，卿各举所知。”群臣未有
对者。帝曰：“吾已得一人。”侍中王褒进曰：“未审为谁？”帝
曰：“欧阳𬱟公正，有匡济之才。”乃授武州刺史。

《周敷传》：“敷为宁州刺史。熊昙朗之杀周文育，据豫章，
将兵万馀人袭敷，径至城下，敷与战，大破之，追奔五
十馀里，昙朗单马获免，尽收其军实。昙朗走巴山郡，
收合馀党，敷因与周迪、黄法𣰰等进兵围昙朗，屠之。”
《魏书·李惠传》：“惠为雍州刺史，人有负盐负薪者，同释
重担，息于树阴。二人将行，争一羊皮，各言藉背之物。”
惠遣争者出，顾州纲纪曰：“此羊皮可拷知主乎？”群下
以为戏言，咸无答者。惠令人置羊皮席上，以杖击之，
见少盐屑，曰：“得其实矣。”使争者视之，负薪者乃伏而
就罪。凡所察究，多如此类，繇是吏民莫敢欺犯。
《张蒲传》：蒲子昭，延和二年为幽州刺史。时年谷不登，
州廪虚罄，民多菜色。昭谓民吏曰：“何我之不德，而遇
其时乎？”乃使富人通济贫乏，车马之家，籴运外境，贫
弱者劝以农桑，岁乃大熟，士女称颂之。

《源贺传》：“贺出为征南将军，冀州刺史。贺之临州鞫狱
以情，徭役简省。时考殿最，贺治为第一，赐衣马器物，
班宣天下。贺上表请代，朝议以贺得民情，不许。在州
七年，乃征拜太尉。”

《韩茂传》：茂子均为定州刺史，转青、冀二州刺史，恤民
廉谨，甚有治称。广阿泽在定、冀相三州之界，土广民
稀，多有寇盗，乃置镇以静之。均在冀州，劫盗止息。
《武昌悼王鉴传》：鉴为齐州刺史，时革变之始，百度维
新，鉴上书遵高祖之旨，下采齐之旧风，轨制粲然，皆
合规矩。高祖嗟美者久之，顾谓侍臣曰：“诸州刺史皆
能”如此，变风易俗，更有何难？下诏褒美，颁之天下，一
如鉴所上。齐人爱咏，咸曰“耳目更新。”

《任城王云传》：“云为徐州刺史，以太妃盖氏薨，表求解
任，许之。性善抚绥，得徐方之心，为百姓所追恋，送遗
钱货，一无所受。显祖闻而嘉之。”

《彭城王勰传》：“勰为扬州刺史，简刑导礼，与民休息，州
境无虞，遐迩安静。”

《汝阴王天赐传》：“天赐第五子修义，涉猎书传，颇有文
才，为高祖所知。自元士稍迁左将军、齐州刺史。修义
以齐州频丧刺史，累表固辞。诏曰：‘修短有命，吉凶由
人，何得过致忧惮，以乖维城之寄。违凶就吉，时亦有
之。可听更立馆宇’。”于是移理东城。修义为政，宽和爱
人，在州四岁，不杀一人，百姓以是追思之。迁秦州刺
史。

《穆罴传》：“高祖改吐京镇为汾州，以罴为刺史。前吐京
太守刘升，在郡甚有威惠，限满还都，胡民八百馀人
诣罴请之。前定阳令吴平仁亦有恩信，户增数倍。罴
以吏民怀之，并为表请。高祖皆从焉。罴既频荐升等，
所部守令咸自砥砺，威化大行，百姓安之。”

《贾彝传》：“彝子秀，秀子儁为荆州刺史。先是，上洛置荆
州，后改为洛州，在重山中，民不知学。儁乃表置学官，
选聪悟者以教之。在州五载，清静寡事，为吏民所安。”
《李宝传》：“宝子佐为辅国将军，行荆州事，在州威信大
行，边民悦附，前后归之者二万许家，寻为正刺史。”
《苟颓传》：“颓拜洛州刺史，为政刚严，抑强扶弱，山蛮畏
威”，不敢为寇。

《韦阆传》：阆族弟珍，为显武将军郢州刺史。在州有声
绩，朝廷嘉之，迁龙骧将军，赐骅骝二匹，帛五十疋，谷
二百斛。珍乃召集州内孤贫者谓曰：“天子以我能抚
绥卿等，故赐以谷帛，吾何敢独当。”遂以所赐悉分与
之。

《吕罗汉传》：“罗汉为秦益二州刺史。秦益阻远，南连仇
池，西接赤水，诸羌恃险，数为叛逆。自罗汉莅州，抚以
威惠，西戎怀德，士庶帖然。”

《游明根传》：“明根拜东兖州刺史，为政清平，新民乐附。”
《郑羲传》：“羲为西兖州刺史，酸枣令郑伯孙，鄄城令董
腾，别驾贾德，治中申灵度，并在任廉贞，勤恤百姓，羲
皆申表称荐，时论多之。”

《高祐传》：“祐为西兖州刺史，假东光侯，镇滑台。祐以郡
国虽有太学，县党宜有黉序，乃县立讲学，党立教学，
村立小学。又令一家之中自立一碓，五家之外共造
一井，以供行客，不听妇人寄舂取水。又设禁贼之方，
令五五相保，若盗发则连其坐。初虽似烦碎，后风化
大行，寇盗止息。”

《杨播传》：“播弟椿，除定州刺史。自太祖平中山，多置军府，以相威摄，凡有八军，军各配兵五千食禄，主帅军
各四十六人。自中原稍定，八军之兵渐割南戍一军
兵统千馀，然主帅如故，费禄不少。椿表罢四军，减其
主帅百八十四人。州有宗子稻田屯兵八百户，年常
发夫三千，草三百车，修补畦堰。椿以屯兵惟输此田
课，更无徭役，及至闲月，即应修治，不容复劳百姓。”椿
亦表罢，朝廷从之。

《沈文秀传》：“文秀为持节、平南将军、怀州刺史。时河南
富饶，人好奉遗，文秀一无所纳，卒守清贫。”

《张伟传》：“伟为营州刺史，在州以仁德为先，不任刑罚，
清身率下，宰守不敢为非。”

《李宝传》：“宝子承，承子彦，转徐州刺史。延昌二年夏，大
霖雨，川渎皆溢。彦相水陆形势，随便疏通，得无淹溃
之害。朝廷嘉之，频诏劳勉。”

《崔挺传》：挺从祖弟敬邕，除管州刺史。库莫奚国有马
百匹，因风入境，敬邕悉令送还，于是夷人感附。
《郑羲传》：羲子道昭，为光州刺史，转青州刺史。其在二
州，政务宽厚，不任威刑，为吏民所爱。

《薛安都传》：安都从祖弟真度为豫州刺史。景明初，州
大饥，真度表曰：“去岁不收，饥馑十五，今又灾雪三尺，
民人萎馁，无以济之。臣辄日别出州仓米五十斛为
粥，救其甚者。”诏曰：“真度所表，甚有忧济百姓之意，宜
在拯恤。陈郡储粟虽复不多，亦可分赡，尚书量赈以
闻。”

《郭祚传》：“祚为青州刺史，值岁不稔，阖境饥敝，矜伤爱
下，多所赈恤。虽断决淹留，号为烦缓，然士女怀其德
泽，于今思之。”

《李平传》：“平为司徒左长史，诏以本官行相州事。世宗
至邺，亲幸平第，见其诸子，寻正刺史，加征卤将军。平
劝课农桑，修饬太学，简试通儒，以充博士，选五郡聪
敏者以教之。图孔子及七十二子于堂，亲为立赞。前
来台使，颇好侵取。平乃画履虎尾，践薄冰于客馆，注
颂其下，以示诫焉。”

《崔亮传》：“亮为雍州刺史，性公清，敏于断决，所在并号
称职，三辅服其德政。世宗嘉之，诏赐衣马被褥。”
《裴延儁传》：“延儁从祖弟良为汾州刺史。先是官粟贷
民，未及收聚，仍值寇乱，城民大饥，人相食。贼知仓库
空虚，攻围日甚，死者十三四。良以饥窘，因与城人奔
赴西河。”汾州之治西河，自良始也。

《崔延伯传》：“延伯为荆州刺史。荆州土险，蛮左为寇，每
有聚结，延伯辄自讨之，莫不摧殄。繇是穰土帖然，无
敢为患。”

《淮南王他孙法寿传》：“法寿除龙骧将军、安州刺史。先
令所亲微服入境，观察风俗。下车便大行赏罚，于是
境内肃然。”

《东平王翰传》：翰子提，提子孚拜冀州刺史。孚劝课农
桑，境内称为慈父，邻州号曰神君。先是州人张孟都、
张洪建、马潘、崔独怜、张叔绪、崔丑、张天宜、崔思哲等
八家，皆屯保林野，不臣王命，州郡号曰“八王。”孚至，皆
请入城，愿致死效力。后为葛荣所陷，为荣所执。兄祐
为防城都督，兄子子礼为录事参军。荣欲先害子礼，
孚请先死以赎。子礼叩头流血，荣乃舍之。又大集将
士，议其死事。孚兄弟各诬己引过，争相为死。又孟都、
潘绍等数百人皆叩头就法，请活使君。荣曰：“此魏之
诚臣义士也。”凡同禁五百人皆得免。荣平，还除冀州
刺史。

《封懿传》：“懿子虔之，虔之子磨奴。磨奴以族子叔念为
后，高祖赐名回，为镇远将军、安州刺史。山民愿朴，父
子宾旅，同寝一室。回下车，勒令别处，其俗遂改。肃宗
初，授平北将军，瀛州刺史。时寇乱之后，加以水潦，百
姓困乏。回表求赈恤，免其兵调，州内甚赖之。”

《宇文福传》：“福熙平初除镇北将军瀛州刺史性忠清
在公严毅以信御民甚得声誉。”

《韦阆传》：“阆族弟珍，珍子彧，迁平远将军、东豫州刺史，
绥怀蛮左，颇得其心。蛮首田益宗子鲁生、鲁贤，先叛
父南入，数为寇掠。自彧至州，鲁生等咸笺启修敬，不
复为害。彧以蛮俗荒梗，不识礼义，乃表立太学，选诸
郡生徒于州总教，又于城北置崇武馆以习武焉，境
内清肃。”

《崔亮传》：“亮从父弟光韶，肃宗初，迁青州平东府长史。
府解，敕知州事，清直明断，民吏畏爱之。”

《萧宝夤传》：“宝夤，神龟中出为徐州刺史，起学馆于清
东，朔望引见土姓子弟，接以恩颜，与论经义，勤于政
治，吏民爱之。”

《傅竖眼传》：“竖眼为益州刺史，性清素，衣食之外，俸禄
粟帛皆以享赐夷首。赈恤士卒，抚蜀人以恩信为本，
保境安民，不以小利侵窃。有掠蜀民入境者，皆移送
还本土，检勒部下，守宰肃然，远近杂夷，相率款谒，仰
其德化，思为魏民矣。是以蜀民请军者，旬月相继，世
宗甚嘉之。”

《江悦之传》：“悦之子文遥，为安州刺史，善于绥纳，甚得物情。时杜洛周、葛荣等相继叛逆，自幽燕以南，悉皆
沦陷，惟文遥介在群贼之外，孤城独守，鸠集荒馀，且
耕且战，百姓皆乐为用。”

《裴佗传》：“佗为荆州刺史，寻加平南将军。蛮酋田盘石、
田敬宗等部落万馀家，恃众阻险，不宾王命，前后牧
守虽屡征讨，未能降款。佗至州，单使宣慰，示以祸福。
敬宗等闻佗宿德，相率归附。于是合境清晏，寇贼寝
息，边民怀之，襁负而至者千馀家。”

《宋翻传》：“翻为南兖州刺史。时萧衍遣将先据荆山，规
将寇窃。属寿春沦陷，贼遂乘势径趣项城。翻遣将成
僧达潜军讨袭，频战破之。自是州境帖然。”

《周书泉企传》：“企永安中除东雍州刺史。部民杨羊皮，
太保椿之从弟，恃托椿势，侵害百姓，守宰多被其凌
侮，皆畏而不敢言。企收而治之，将加极法。于是杨氏
惭惧，阖宗诣阁请恩。自此豪右屏迹，无敢犯者。”
《寇儁传》：“儁永安二年，出为左将军凉州刺史。民俗荒
犷，多为盗贼。儁乃令郡县立庠序，劝其耕桑，敦以礼
让。数”年之中，风俗顿革。在州清苦，不治产业。秩满，其
子等并徒步而还。吏民送儁，留连于道，久之，乃得出
界。

《陆腾传》：“腾，魏废帝元年，拜龙州刺史。州民李广嗣、李
武等据凭岩险，以为堡壁，招集不逞之徒，攻劫郡县，
历政不能治。腾密令多造飞梯，身率麾下，夜往掩袭，
未明，四面俱上，遂破之，执广嗣等于鼓下。其党有任
公忻者，更聚徒众，围逼州城，乃语腾曰：‘但免广嗣及
武，即散兵请罪’。腾谓将士曰：吾若不杀广嗣等，可谓
隳军实而长寇仇，事之不可者也。公忻竖子，乃敢要
人！”即斩广嗣及武，以首示之，贼徒沮气。于是出兵奋
击，尽获之。

《窦炽传》：“炽魏废帝元年，除大都督原州刺史。炽抑挫
豪右，申理幽滞，每亲巡垄亩，劝民耕桑。在州十载，甚
有政绩。州城之北，有泉水焉，炽屡经游践。尝与僚吏
宴于泉侧，因酌水自饮曰：‘吾在此州，唯当饮水而已’。
及去职之后，人吏感其遗惠，每至此泉者，莫不怀之。”
《魏书樊子鹄传》：“子鹄为殷州刺史，屡岁旱俭。子鹄恐”
民流亡，乃勒有粟之家分贷贫者，并遣人牛易力，多
种二麦，州内以此获安。

《路恃庆传》：“恃庆弟思令，为南冀州刺史，假平东将军
都督。时葛荣遣其清河太守据季虎高唐城，以招叛
民，思令乃命麾下并率乡曲，潜军夜往，出其不意，遂
大破之，徐乃收众南还。”

《北齐书高干传》：“干弟季式，天平中出为济州刺史。山
东旧贼刘盘陁史明曜等攻劫道路，剽掠村邑，齐、兖、
青、徐四州患之，历政不能讨。季式至，皆破灭之。寻有
濮阳民杜灵椿等攻城剽野，聚众将万人，季式遣骑
三百，一战擒之。又阳平路叔文徒党绪显等立营栅
为乱，季式讨平之。又有群贼破南河郡，季式遣兵临”
之，应时斩戮。自兹以后，远近清晏。

《彭城景思王浟传》：“浟武定六年，出为沧州刺史。为政
严察，部内肃然。守令参佐，下及胥吏，行游往来，皆自
赍粮食。浟纤介知人间事。有隰沃县主簿张达，尝诣
州，夜投人舍食鸡羹。浟察知之，守令毕集，浟对众曰：
‘食鸡羹何不还价直也’？达即伏罪，合境号为神明。又
有一人从幽州来，驴驮鹿脯，至沧州界，脚痛行迟，偶”
会一人为伴，遂盗驴及脯去。明旦告州浟乃令左右
及府僚吏分市鹿脯，不限其价。其主见脯识之，推获
盗者。转都督、定州刺史。时有人被盗黑牛背上有白
毛，长史韦道建谓中从事魏道胜曰：“使君在沧州日，
擒奸如神，若捉得此贼定神矣。”浟乃诈为上府市牛
皮，倍酬价直，使牛主认之，因获其盗，建等叹服。又有
老母姓王，孤独种菜三亩，数被偷浟，乃令人密往书
“菜叶”为字，明日市中看菜叶有字，获贼。尔后境内无
盗，政化为当时第一。

《李元忠传》：“元忠除使持节光州刺史，时州境灾俭，人
皆菜色。元忠表求赈贷，俟秋征收。被报，听用万石。元
忠以为万石给人，计一家不过升斗而已，徒有虚名，
不救其弊，遂出十五万石以振之。事讫表陈，朝廷嘉
而不责。”

《杜弼传》：“弼行海州事，在州奏通陵道并韩信故道。又
于州东带海而起长堰，外遏咸潮，内引淡水。敕并依
行。”

《周书史宁传》：“宁大统二年，迁车骑将军，行泾州事。时
贼帅莫折复炽寇掠居民，宁率州兵与行原州事李
贤讨之，转东义州刺史。州既邻接疆场，百姓流移，宁
留心抚慰，咸来复业。十二年，转凉州刺史。十五年，迁
骠骑大将军。”

《独孤信传》：“信本名如愿，大统六年，除陇右十州大都
督、秦州刺史。先是守宰暗弱，政令乖方，民有冤讼，历
年不能决。及信在州，事无壅滞，示以礼教，劝以耕桑，
数年之中，公私富实，流民愿附者数万家。太祖以其
信著遐迩，故赐名为信《王思政传》：“思政，大统十二年，特进荆州刺史。州境卑
湿，城堑多坏，思政方命都督”蔺小欢督工匠缮治之，
掘得黄金三十斤，夜中密送之。至旦，思政召佐吏，以
金示之曰：“人臣不宜有私。”悉封金送上。太祖嘉之，赐
钱二十万。

《贺兰祥传》：“祥大统十四年为荆州刺史。先是祥尝行
荆州事，虽未期月，颇有惠政，至是重往，百姓安之。由
是汉南流民襁负而至者日有千数，远近蛮夷莫不
款附。祥随机抚纳，咸得民心。时盛夏亢阳，祥乃亲巡
境内，观政得失。见有发掘古冢暴露骸骨者，乃谓守
令曰：‘此岂仁者之政邪。于是命所在收葬之，即日澍’”
雨。是岁“大有年。”州境先多古墓，其俗好行发掘，至是
遂息。

《韦瑱传》：“瑱，魏恭帝三年，除瓜州诸军事、瓜州刺史。州
通西域，蕃夷往来，前后刺史多受赂遗，胡寇犯边，又
莫能御。瑱雅性清俭，兼有武略，蕃夷赠遗，一无所受。
故人畏威，不敢为寇。公私安静，夷夏怀之。”

《北齐书潘乐传》：“乐拜东雍州刺史，神武尝议欲废州，
乐以为东雍地带山河，境连胡蜀，形胜之会，不可弃
也，遂如故。”

《尧雄传》：“雄为瀛州刺史，时禁网疏阔，官司相与聚敛，
惟雄义然后取，复能接下以恩，甚为吏民所怀附。”
《李浑传》：“浑天保初除海州刺史，土人反，共攻州城。城
中多石无井，尝食海水，贼绝其路。城内先有一池，时
旱久涸，一朝天雨，泉流涌溢，贼以为神，应时骇散。浑
督厉将士，捕斩渠帅。”

《王峻传》：“峻为营州刺史。营州地接边城，贼数为民害。
峻至州，远设斥候，广置疑兵，每有贼发，常出其不意
要击之，贼不敢发，合境获安。”

《唐邕传》：邕出为赵州刺史，世祖谓邕曰：“朝臣未有带
侍中护军中正作州者，以卿故有此举。放卿百馀日
休息，至秋间，当即追卿。”

《任城王湝传》：湝天统三年，拜并州刺史。时有妇人临
汾水浣衣，有乘马人换其新靴驰而去，妇人持故靴
诣州言之，湝召城外诸妪以靴示之。绐曰：“有乘马人
在路被贼劫害，遗此靴焉得无亲属乎？”一妪抚膺哭
曰：“儿昨著此靴向妻家。”如其语捕获之，时称明察。
《袁聿修传》：聿修，天统中除信州刺史，即其本乡也。时
人荣之。为政清靖，不言而治，长吏以下，爰逮鳏寡孤
幼，皆得其欢心。武平初，御史普出，过诣诸州，梁、郑、兖、
豫，疆境连接，州之四面，悉有举劾，御史竟不到信州，
其见知如此。及解代还京，民庶道俗，追别满道，或将
酒脯，涕泣留恋，竟欲远送。既盛暑，恐其劳弊，往往为
之驻马，随举一酌，示领其意，辞谢令还。“还京后，州民
郑播宗等七百馀人请为立碑，敛缣布数百疋，托中
书侍郎李德林为文，以记功德。府省为奏，敕报许之。”
《元景安传》：“景安为豫州刺史。武平三年，景安之在边
州，邻接他境，绥和边鄙，不相侵暴，人物安之。又管内
蛮多华少，景安被以威恩，咸得宁辑。比至武平末，招
慰生蛮，输租赋者数万”户。

《周书阳雄传》：“雄为洵州刺史，俗杂賨渝，民多轻猾。雄
威惠相济，夷夏安之。”

《长孙俭传》：太祖表俭功绩尤美，宜委东南之任，授荆
州刺史。东南道行台仆射。所部郑县令泉璨为民所
讼，推治获实，俭即大集僚属而谓之曰：“此由刺史教
诲不明，信不被物。是我之愆，非泉璨之罪。”遂于厅事
前肉袒自罚，舍璨不问。于是属城肃励，莫敢犯法。魏
文帝玺书劳之。太祖又与俭书曰：“近行路传，公以部
内县令有罪，遂自杖三十，用肃群下。吾昔闻王臣謇
謇匪躬之故，盖谓忧公忘私，知无不为而已，未有如
公刻身罚己，以训群僚者也。”闻之嘉叹。荆蛮旧俗，少
不敬长。俭殷勤劝导，风俗大革，务广耕桑，兼习武事，
故得边境无虞，民安其业。吏民表请为俭构清德楼，
树碑刻颂，朝议许焉。

《宇文测传》：“测弟深，为东雍州刺史。为政严明，示民以
信，抑豪右，吏民怀之。”

《阎庆传》：“庆，孝闵帝践祚，出为河州刺史。州居河外，地
接戎夷，庆留心抚纳，颇称简惠。”

《于翼传》：翼，孝闵帝践祚，出为渭州刺史。翼兄寔先莅
此州，颇有惠政。翼又推诚布信，事存宽简，夷夏感悦，
比之大小冯君焉。

《柳敏传》：“敏孝闵帝践祚，出为郢州刺史，甚得物情。及
将还朝，夷夏士人感其惠政，并赍酒肴及土产，候之
于路，敏乃从他道而还。”

《宇文贵传》：“贵为益州刺史。先是，蜀人多劫盗，贵乃召
任侠杰健者，署为游军二十四部，令其督捕，由是颇
息。”

《令狐整传》：“整孝闵帝践祚，拜司宪中大夫。初，梁兴州
刺史席固以州来附，太祖以固为丰州刺史。固莅职
既久，犹习梁法，凡所施为，多亏治典。朝议密欲代之，
而难其选。遂令整权镇丰州，委以代固之略。整广布威恩，倾身抚接，数月之间，化洽州府。于是除整丰州
刺史，以固为湖州。丰州旧治，不居人民，赋役参集，劳”
逸不均，整请移治武当。诏可其奏。奖励抚导，迁者如
归，旬月之间，城府周备。席固之迁也，其部曲多愿留
为整左右，整谕以朝制，弗之许也，流涕而去。及整秩
满代至，民吏恋之，老幼送整，远近毕集。数日停留，方
得出界。其得人心如此。

《庾信传》：“信拜雒州刺史，多识旧章，为政简静，吏民安
之。”

《王雅传》：“雅世宗初除汾州刺史，励精为治，人庶悦而
附之，自远至者七百馀家。”

《隋书豆卢𪟝传》：“周武帝嗣位，以𪟝有才略，转渭州刺
史。甚有惠政，华夷悦服，大致祥瑞。鸟鼠山，俗呼为高
武陇，其下渭水所出。其山绝壁千寻，由来乏水，诸羌
苦之。𪟝马足所践，忽飞泉涌出，有白乌翔止厅前，乳
子而后去。民为之谣曰：‘我有丹阳，山出玉浆。济我民
夷，神乌来翔’。”

《周书元伟传》：“伟保定二年迁成州刺史，政尚清静，百
姓悦附，流民复业者三千馀口。”

《萧㧑传》：“㧑保定三年为上州刺史。为政仁恕，以礼让
为本。尝至元日，狱中所有囚系悉放归家，听三日然
后赴狱。主者固执不可，㧑曰：‘昔王长、虞延见称前史，
吾虽寡德，窃怀景行，导民以信，方自此始。以之获罪，
弥所甘心，幸勿虑也。诸囚荷恩，并依限而至，吏民称
其惠化。秩满当还，部民李漆等三百馀人上表乞更’”
留两载。诏虽弗许，甚嘉美之。

《达奚武传》：“武保定三年，为同州刺史。时属大旱，高祖
敕武祀华岳。岳庙旧在山下，常所祷祈，武谓僚属曰：
‘吾备位三公，不能燮理阴阳，遂使盛农之月，久绝甘
雨。天子劳心，百姓惶惧。忝寄既重，忧责实深，不可同
于众人。在常祀之所，必须登峰展诚，寻其灵奥。岳既
高峻，千仞壁立，武年逾六十，唯将数人攀藤援枝，然’”
后得上。于是稽首祈请，陈百姓恳诚。晚不得还，即于
岳上藉草而宿，梦见一白衣人来执武手曰：“快辛苦，
甚相嘉尚。”武遂驽觉，益用祗肃。至旦，云雾四起，俄而
澍雨，远近霑洽。高祖闻之，玺书劳之。

《柳霞传》：霞保定中为霍州刺史，导民务先以德，再三
不用命者，乃微加贬异，示以耻之而已。其下感而化
之，不复为过，咸曰：“我君仁惠如此，其可欺乎。”

《裴果传》：“果保定五年授复州刺史。性严猛，能断决，每
抑挫豪右，申理屈滞，历牧数州，号为称职。”

《尉迟纲传》：“纲保定二年为陕州刺史。天和二年，以纲
政绩可纪，赐帛千段，糓六千斛，钱二十万，增邑四百
户。”

《陆通传》：“通弟逞，天和四年，除宜州刺史。故事，刺史奉
辞，例备卤簿。逞以时属农要，奏请停之。武帝深嘉焉，
诏遂其所请，以彰雅操。”

《乐逊传》：“逊天和五年，授湖州刺史。民多蛮左，未习儒
风。逊劝励生徒，加以课试，数年之间，化洽州境。蛮俗
生子，长大多与父母别居。逊每加劝导，多革前弊，在
任数载，频被褒锡。”

《杨敷传》：“敷天和六年，出为汾州刺史。齐将段孝先率
众五万来寇，梯冲地道，昼夜攻城。敷亲当矢石，随事
捍御，拒守累旬，孝先攻之愈急。时城中兵不满二千，
战死者已十四五，粮储又尽，公私穷蹙。齐公宪总兵
赴救，惮孝先，不敢进军。敷知必陷没，乃召其众谓之
曰：吾与卿等俱在边镇，实同心戮力，破贼全城。但强
寇四面，攻围日久，吾等粮食已尽，救援断绝，守死穷
城，非丈夫也。今胜兵之士犹数百人，欲突围出战，死
生一决，傥或得免，犹冀生还，受罪阙庭，孰与死于寇
乎？吾计决矣，于诸君意何如？”众咸涕泣从命。敷乃率
见兵夜出，击杀齐军数十人，齐军稍却。俄而孝先率
诸军尽锐围之，敷殊死战，矢尽，为孝先所擒。齐人方
欲任用，敷不为之屈，遂以忧惧卒于邺。高祖平齐，赠
使持节、大将军、淮广复三州诸军事、三州刺史，谥曰
“忠壮。”

《宇文神举传》：“神举授并州刺史。州暨齐氏别都，控带
要重。平定甫尔，民俗浇讹，豪右之家，多为奸猾。神举
励精为治，示以威恩，旬月之间，远迩悦服。”

《隋书和洪传》：“洪迁车骑大将军，仪同三司，时龙州蛮
任公忻、李国立等聚众为乱，刺史独孤善不能御。朝
议以洪有武略，代善为刺史。月馀，擒公忻、国立，皆斩
首枭之，馀党悉平。”

《王长述传》：“长述，周受禅，出拜广州刺史。甚有威惠，吏
人怀之。在任数年，蛮夷归之者三万馀户。朝议嘉之，
就拜大将军。”

《柳俭传》：“俭高祖受禅，出为广汉太守，甚有能名，擢拜
蓬州刺史。狱讼者庭遣，不为文书，约束佐史，从容而
已，狱无系囚。蜀王秀时镇益州，列上其事，迁邛州刺
史。在职十馀年，荆夷悦服。”

《周法尚传》：法尚，高祖受禅，拜巴州刺史，破三鸦叛蛮于铁山，封谯郡公，邑二千户。后上幸洛阳，召之。及引
见，赐金钿酒锺一双，彩五百段，良马十五匹，奴婢三
百口，给鼓吹一部。法尚固辞。上曰：“公有大功于国，特
给鼓吹者，欲令乡人知朕之宠公也。”固予之。岁馀，转
黄州总管。

《乞伏慧传》：慧，高祖受禅，领潭桂二州总管，三十一州
诸军事。其俗轻剽，慧躬行朴素以矫之，风化大洽。曾
见人以簺捕鱼者，出绢卖而放之。其仁心如此。百姓
美之，号其处曰：“西河公”《簺
于仲文传》：仲文从父弟玺，高祖受禅，拜汴州刺史，甚
有能名。上闻而善之，优诏褒扬，赐帛百匹，寻转邵州
刺史。

《唐书郑善果传》：“善果，隋开皇初为沂州刺史。善果母
崔贤明晓政治，尝坐阁内听善果处决，或当理则悦，
有不可，则引之床下责愧之。故善果所至有绩，号清
吏。”

《隋书河间王弘传》：“弘为蒲州刺史，得以便宜从事。时
河东多盗贼，民不得安，弘奏为盗者百馀人，投之边
裔，州境帖然，号为良吏。”

《苏孝慈传》：“孝慈兄子沙罗，为资州刺史。开皇八年，冉
尨羌作乱，攻汶山、金川二镇，沙罗率兵击破之，授邛
州刺史。”

《韦鼎传》：“鼎开皇十二年，除光州刺史，以仁义教导，务
弘清静。州中有土豪，外修边幅，而内行不轨，尝为劫
盗，鼎于都会时谓之曰：‘卿是好人，那忽作贼’？”因条其
徒党，谋议逼留，其人惊惧，即自首伏。又有人客游通
主家之妾，及其还去，妾盗珍物，于夜亡，寻于草中为
人所杀。主家知客与妾通，因告客杀之。县司鞫问，具
得奸状，因断客死。狱成，上于鼎。鼎览之曰：“此客实奸
而杀，非也”，乃某寺僧。妾盗物，令奴杀之，赃在某处，
即放。此客遣掩僧，并获赃物。自是部内肃然不言，咸
称其有神。

《卢贲传》：“贲迁怀州刺史，决沁水东注，名曰利民渠。”又
派入温县，名曰“温润渠，以溉泻卤，民赖其利。”

《杨尚希传》：“尚希出拜蒲州刺史，在州甚有惠政。复引
瀵水立堤防，开稻田数千顷，民赖其利。”

《长孙平传》：“平历许、贝二州，俱有善政。邺都俗薄，旧号
难治，前后刺史多不称职，朝廷以平所在称善，转湘
州刺史，甚有能名。”

《侯莫陈颖传》：“颖为邢州刺史，时朝廷以岭南刺史县
令多贪鄙，蛮夷怨叛，妙简清吏以镇抚之。于是征颖
入朝，拜桂州总管十七州诸军事。及到官，大崇恩信，
民夷悦服，溪洞生越，多来归附。炀帝即位，拜恒山太
守。其年，岭南闽越多不附，帝以颖前在桂州有惠政，
为南土所信伏，复拜南海太守。”

《裴蕴传》：“蕴历洋、直、棣三州刺史，俱有能名。大业初，考
绩连最。炀帝闻其善政，征为太常少卿。”

《慕容三藏传》：“三藏大业十二年，授廓州刺史。州极西
界，与吐谷浑邻接，奸宄犯法者，皆迁配彼州，流人多
有逃逸。及三藏至，招纳绥抚，百姓爱悦，襁负日至，吏
民歌颂之。”

《四川总志》：“赵昱，炀帝征为嘉州太守。时州有蛟为害，
昱令民募船数百，率千人临江鼓噪，自披发仗剑入
水，有七人亦披发仗剑随之，天地晦冥，少顷云雾敛
收，七人不复出，惟昱左手持剑，右手提蛟首，奋波而
出，河水尽赤，蛟害遂除。